AARHUS: Samtidig med, at SAS mandag 1. april åbnede en ny direkte rute fra Aarhus Lufthavn til Manchester, mistede lufthavnen en rute til en anden engelsk destination. Det drejer sig om EasyJets rute til Gatwick i London.

Det skriver Jyllands Posten.

Kommunikationsmedarbejder ved EasyJet Katie Kershaw oplyser i en mail til JP Aarhus, at det hele tiden har været planen, at de direkte fly mellem Aarhus Lufthavn og Gatwick udelukkende var en vinterrute.

Næste sæsons vinterruter starter fra 26. oktober, men ifølge Katie Kershaw er det endnu usikkert, om ruten til Gatwick genåbner.

Ifølge JP Aarhus indstiller EasyJet også ruten fra Aarhus Lufthavn til Berlin i juli og august. Heller ikke efter oktober findes de afgange i rutekalenderen fra EasyJet.

Direktør i Aarhus Lufthavn Peter Høgsberg forventer dog, at både ruten til Berlin og London er med igen i næste vinterprogram.

- Som vi har fået det oplyst, forventer vi, at Berlin og London-ruterne også er med i næste vinterprogram, siger han til avisen.